May | 2009 | Jean-Dirk Stuart's Blog
Goeie dag julle. Uiteindelik vind ek bietjie tyd om weer 'n blog post te maak! Tussen al die kuier, werk soek en insettle deur het ek ook nie aldag tyd om voor die rekenaar te sit en tik nie! Nou ja. Die fotos wat ek belowe het is uiteindelik op gelaai. Julle kan na dit gaan kyk by http://picasaweb.google.com/jdirkstuart.
Ek het mos nie laas jaar verlof gevat in Desember nie so ek het besluit ek gaan eers bietjie "chill" wanneer ek hier in Kanada aankom. Het hard genoeg gewerk laas jaar en so ek verdien dit om bietjie 'n breuk te vat voor ek weer aan die werk spring. Dit klink dalk lekker, maar dis eintlik nie naastenby so lekker soos wat dit klink nie! As jy dink ek het gaan toer en die land gesien? IS JY VERKEERD! My verlof hierdie jaar het ingesluit 'n maand lank my resume regkry, werk soek en stres omdat ek niks terug hoor van maatskappye af nie! Hulle is baie erg op die hele "Canadian Experience" ding. As jy nie vorige Kanadese werksondervinding het nie, sukkel mens maar om 'n onderhoud te kry by hierdie mense. Ek't gewonder hoekom dit so is en toe ek nou gegaan het vir die eerste onderhoud toe sien ek hoekom! Die interview was soos 'n uur en 'n half lank gewees, ongelooflik ongemaklik en baie "stupid" onnodige vrae (volgens my). Hierdie mense het 'n job description en as iets nie in jou job description staan nie, dan doen jy dit nie! (Ek meen. Hoekom moet jy nou 'n ander man se werk vir hom doen?) Dit is die houding hier! Hulle kan ook nie verstaan dat ek min of meer "alles" kan doen nie! 'n Jack-of-all-Trades wanneer dit by werk kom. Die werk wat ek in Suid-Afrika gedoen het as 1 persoon is hierso 3 persone se werke tesame! Dit maak nie vir hulle sin as jy se jy kan alles doen nie en hulle verstaan nie so mooi as jy dit vir hulle probeer verduidelik nie! Met dit gese: Ek het nie die eerste interview wat ek voor gegaan het se werk gekry nie! Ek kon nie my mond hou nie en dink ek het heeltemal te veel gepraat oor wat ek alles kan doen. Het maar terug gegaan huis toe, bietjie aan my "Kanadese Interview skills" gewerk en toe hoor ek terug van 'n ander maatskappy genaamd One World United. Hulle wil 'n "lunch interview" met my he. Die maatskappy is 2ure (200km) oos van waar ek bly op die oomblik. Het Oeloff se kar geleen en na die peg (Winnipeg) toe gery vir hierdie "lunch" interview" soos hy dit genoem het. Hierdie interview was nou weer TOTAAL EN AL anders as die vorige een! Ons het by 'n restaurant ontmoet oor lunch tyd en net begin sit en gesels. Dit het seker omtrent so 2 en 'n half ure geneem en toe ek daar uitstap se die ou dadelik vir my hy wil my aanstel en hy dink ek is die perfekte kandidaat vir die job. Dit was 'n hengse verligting, want nou kon ek actually behoorlik my dinge hier in Kanada begin beplan! Kan vir my begin kar soek, verblyf soek (nou weet ek in watse stad ek werk), budget opstel ens….
Nou so deur al die werk soek en wag om terug te hoor van maatskappye af het ek darem ook so bietjie van 'n sosiale lewe aangeknoop. Al Oeloff se vriende het my vriende ook geword en ons het op 'n gereelde basis 'n "ball of a time". Ek het julle voorheen vertel van die hokkie game wat ons onsself so geel geverf het? Wel, dit het uitgedraai om iets huge te geword het in die plek waar ons bly! Ons het 'n sponsor, Montanas, gekry en hulle het vir ons kos en drinks gegee voor die game!. Die volgende game het die Brandon Sun ons kom afneem en CKX, 'n nuus stasie hier in Kanada, het 'n onderhoud met ons kom voer! Brandon Sun is 'n koerant gelykstaande aan die Beeld in Pretoria! Dit word daagliks deur duisende mense gelees! Die volgende dag was ons op die voorblad van die Brandon Sun. Dit is nie asof hier regtig misdaad is nie, so hulle het nie beter stories om te publiseer as mal jong mense wat hulleself geel verf vir 'n hokkie wedstryd nie!
Die Sondag daarna was ek saam Oeloff se tannie en oom, Martie en Pieter-hulle na die Afrikaanse kerk toe gewees. (Klein gemeente. Seker so 30/40 mense) Hulle het so 9 maande voor my Kanada toe getrek en hulle tesame met Oeloff help my ongelooflik uit om ingesettle te word hier! Ek spot so en se ewe gister vir hulle, hulle is soos aangenome Kanadese familie! Ek bly nou al vir 'n maand hier by Oeloff en Maryke in hulle flat en toe ek nou daar by die Afrikaanse kerk koffie drink na die diens, kom daar 'n tannie na my toe en se vir my haar 2 kinders bly op die oomblik in Winnipeg en hulle soek nog 'n derde persoon om die ander slaapkamer in die huis te huur. Die kamer kos $450 'n maand en dit sluit hydro (elektrisiteit) en internet in! Die huis is reg langs die universiteit so die kans dat ek nog ander jong mense daar gaan ontmoet is groot! 'n Luukse huis reg langs die universiteit in 'n goeie buurt teen 'n goedkoop prys! Wat 'n bargain!
Om blyplek te gekry het was nogal maklik, maar om kar te gesoek het was 'n mission gewees! Ek onthou toe ek in Suid-Afrika ook kar gesoek het watse drama dit was en hierso was dit geensins anders nie! Wat dit hierdie keer nog heeltemal moeiliker gemaak het is die feit dat ek nie 'n clue het wat karre hierso kos en wat ek moet verwag om vir 'n tweede handse kar te betaal nie! Was na 'n hele paar motor handelaars toe gewees en meeste van die voertuie wat ek by hulle gesien het was so in die orde van $9 000 tot $ 13 500 rond gewees. Gelukkig is Pieter hulle al 'n hele ruk in die land en hy't toe vir my gese vir $10 000 kan ek amper 'n nuwe kar koop! Ons is daar na 'n handelaar toe wat so net buite die dorp is en daarso sien ons toe 'n 2004 Chevrolet Optra (Foto's) wat nog baie mooi opgepas is vir $6400! Ek het besluit ek koop die kar, maar voordat ek met die ding mag ry MOET ek eers versekering he. Jy mag nie rondry in die land as jy nie versekering op jou motor het nie. Hulle registreer die motor en doen sommer die versekering alles in een by dieselfde plek. Dit was wel 'n missie om die kar geregistreer te gekry het want omdat ek nie 'n Kanadese burger is nie moes hulle nou eers weer omtrent 'n miljoen papiere en bewyse van my af kry voor ek die kar op my naam mag sit! Ek was in totaal 4 keer terug na hulle kantore toe gewees (waarvan ek net 1 keer in 'n ry gestaan het) voor ek die kar op my naam kon kry!
Een van Kanada se sterkste standpunte wat hulle inneem en een van die goeters waaroor hulle die meeste omgee is hulle gesondheids sisteem. Alle mense wat 'n werks permit het vir 12 maande of langer kwalifiseer vir publieke medies. En nee die publieke medies hier is nie naastenby die gehalte wat dit in SA is nie! Hierso kan mens actually na 'n publieke hospitaal toe gaan. Inteendeel. Ek dink nie eers hulle het privaat hospitale nie! Om aansoek te gedoen het vir medies was net so maklik gewees. Het ingegaan na hulle kantoor toe. Seker vir 5 minute in die tou gesit en toe 10 minute later toe stap ek daar uit met 'n mediese kaart wat my toelaat om 'n doktor te sien en al die mediese voordele te he wat 'n Kanadese burger het. Lekker free medies!
Die weer hierdie tyd van die jaar is baie snaaks. Dit is gelukkig nou besig om vinnig somer te word, maar elke dag is maar anders as die vorige een! Dan is dit warm, dan is dit koud! Moeder Natuur wil nou nie haar mind opmaak oor of sy nou wil somer of winter hou nie!
Ek was gisteraand so lus gewees vir 'n vetkoek, dit is net nie snaaks nie! Het vir iemand hier probeer verduidelik wat 'n vetkoek (haha….'n "fatcake") is, maar ek dink nie hulle het dit hierso nie. Dit is snaaks hoe mens partykeer nooit iets gedoen het terwyl mens dit kon doen nie en nou dat mens dit nie kan doen nie, nou mis mens dit ongelooflik baie! Snaaks hoe ons breine aanmekaar gesit is!
Maar in elkgeval! Dink ek het genoeg vertel vir eers! Dinge behoort nou bietjie rustiger te word nou dat ek 'n werk gekry het en nie meer heeltyd hoef te bekommer oor hoe ek 'n inkomste gaan verdien en waar ek gaan bly nie, so ek sal bietjie probeer om meer gereeld blog updates te maak.